Saakashvili: Yana bir necha kundan keyin Gruziyada yangi davrni boshlaymiz

Gruziyaning sobiq prezidenti, hozirda Ukrainaning Odessa viloyatida gubernator sanaladigan Mixail Saakashvili umid bildirdiki, uni Gruziyadagi siyosiy raqiblari gulduros qarsaklar bilan qarshi olishadi. Bu haqda u o‘zining feysbukdagi sahifasi orqali ma'lum qilgan.
«Meni hibsga olishlari haqida aytayotgan kishilar alaloqibat meni chegarada gulduros qarsaklar bilan kutib olishadi... Gruziyaning munis kishilari, biz sizlar uchrashishimizga bir necha kunlar qolgan. Yana bir necha kundan keyin Gruziyaning yangi kelajagi boshlanadi», — deya Saakashvilining so‘zlarini keltirgan RIA Novosti.
Odessa gubernatori Gruziyada yangi hukumat tuzilishida faol ravishda harakat qilishini  aytib o‘tgan. U yangi hukumatda hozirgi amaldorlar bo‘lmasligiga va'da qilgan.
«Yangi hukumatda ayollarga ko‘p o‘rin beriladi va bu hukumat yanada gumanistik bo‘ladi», — deya qo‘shimcha qilgan u.
1 oktabr kuni Saakashvili vatanga qaytishi haqida Nyu-Yorkda "Yagona milliy harakat" partiyasi tarafdorlari bilan uchrashuv vaqtida aytib o‘tgandi.
U bu hodisa 8 oktabr kuni o‘tkaziladigan saylovlardan keyin ro‘y berishini ma'lum qilgan.
26 sentabr kuni Gruziya ichki ishlar vaziri Georgiy Mgebrishvili agar Saakashvili Gruziyaga qaytsa, ichki ishlar vazirligi unga nisbatan qonun doirasida harakat qilishini aytgan.
Bu esa sobiq prezident Gruziyada paydo bo‘lsa hibsga olinishini anglatadi, chunki u prezidentligi vaqtida sodir etgan jinoyatlari uchun qidiruvga berilgan.
30 sentabr kuni mamlakatning sobiq bosh vaziri Bidzin Ivanishvili ham uni Gruziyada qamoq kutayotganini bildirgan.
Saakashvili Gruziyani 2013 yilda yangi prezident inauguratsiyasidan keyinoq tark etgan. Gruziya bosh prokuraturasi unga uchta jinoiy ish, jumladan 5 mln dollar davlat pulini o‘z ehtiyojlariga sarflash bo‘yicha ayblov e'lon qilgan.